**KRITERIER FOR TILDELING AV TALENT- OG TOPPIDRETTSMIDLER FRA AAIK**

Aust-Agder idrettskrets (AAIK) har ansvar for å tildele avsatte midler fra Aust-Agder Idrettsfond (AAIF) til utøvere/klubber og miljøer i Aust-Agder. Vi har kr 400 000 til disposisjon, og skal i juni tildele disse til aktuelle søkere

**AAIK/AAIF legger flg kriterier til grunn for tildeling av midler:**

**TALENT- OG TOPPIDRETTSMIDLER**

**FORMÅL:**

Støtten har til hensikt å bidra til at utøvere, individuelt og lag, fra klubber i Aust-Agder, som driver på et høyt nasjonalt eller internasjonalt nivå, skal gis mulighet til å utvikle seg videre. Målsettingen for søkeren bør være å bli en toppidrettsutøver etter Olympiatoppens definisjon:

*Toppidrett defineres som trenings- og forberedelsesarbeid på linje med de beste i verden, avhengig av den enkelte idretts egenart og utbredelse. Arbeidet fører til jevnlige prestasjoner på internasjonalt toppnivå. Idretten er for disse utøverne en hovedbeskjeftigelse.*

Støtten kan tildeles innen området:

* Tiltak for bedring av idrettslig prestasjon
* Det vil bli prioritert tiltak som fører til at klubb/utøver(e) får «hjelp til selvhjelp», slik at når tiltaket er ferdig, har man øket sin kompetanse på området innad i klubb/lag.

Kostnader til søkers utstyr, reiser eller lignende dekkes normalt ikke.

**Søkere:**

Støtten kan søkes av lag eller enkeltutøvere tilhørende idrettsklubber i Aust-Agder Idrettskrets. Søkerne bør være på minst nasjonalt prestasjonsnivå, og det kan søkes fra utøvere på både junior- og seniornivå.

Søknader skal sendes via klubb, evt. særkrets/region dersom det er krets/region som organiserer prosjektet, og pengene blir evt utbetalt til denne klubben (krets/region)

Alle søknader vil bli behandlet av Idrettskretsens styre, etter anbefaling fra AAIK administrasjon og evt. OLT Sør.

**Opplysninger som MÅ oppgis i søknaden**:

Kort beskrivelse av tiltaket og forventet resultat.

Det forutsettes at målgruppen defineres, og at det utarbeides en enkel framdriftsplan, samt en konkret beskrivelse om hvordan tiltaket er forankret i idrettslagets vanlige drift.

**Økonomi:**

Et enkelt budsjett for tiltaket skal fremkomme hvor det framgår om tiltaket har mottatt annen støtte fra Norges Idrettsforbund eller andre.

Midlene utbetales straks vedtaket om tildeling er gjort, normalt innen 1. juli.

**Sluttrapport/evaluering:**

Det skal leveres en enkel sluttrapport/evaluering av tiltaket som viser oppnådd resultat. Det blir sendt ut et enkelt skjema for rapportering innen ett år etter tildelingen

**Søknadsfrist:**

Eventuelle midler deles ut en gang pr år. Søknaden må være idrettskretsen i hende innen 1. juni.

Kontaktperson hos AAIK:

Svein Lien

Svein.lien@idrettsforbundet.no

90645253